(ສພຊ) ໃນວັນທີ 30 ສິງຫາ 2022, ຄະນະຜູ້ແທນສະພາແຫ່ງຊາດ ນໍາໂດຍທ່ານ ນາງ ທຸມມາລີ ວົງພະຈັນ ຄະນະປະຈໍາສະພາແຫ່ງຊາດ, ປະທານກຳມາທິການວັດທະນະທຳ-ສັງຄົມ ພ້ອມດ້ວຍ ສະມາຊິກສະພາແຫ່ງຊາດປະຈໍາເຂດເລືອກຕັ້ງທີ 1 ນະຄອນຫຼວງວຽງຈັນ, ຄະນະກົມ, ຄະນະພະແນກ ແລະ ພະນັກງານວິຊາການຈໍານວນໜຶ່ງຂອງສະພາແຫ່ງຊາດໄດ້ ເຂົ້າຮ່ວມກອງປະຊຸມຄະນະປະສານງານວຽກງານສະມາຊິກລັດຖະສະພາເພດຍິງ (WAIPA) ໃນຮູບແບບກອງປະຊຸມທາງໄກ ໂດຍການເປັນປະທານຂອງທ່ານ Hon. Kittisangahakbindit Khuon Sudary ຮອງປະທານສະພາແຫ່ງຊາດ ແຫ່ງຣາຊະອານາຈັກກໍາປູເຈຍ, ປະທານ ສະມາຊິກລັດຖະສະພາເພດຍິງ (WAIPA). ກອງປະຊຸມຄັ້ງນີ້ ມີ ທ່ານເລຂາທິການໃຫຍ່ໄອປາ, ບັນດາສະມາຊິກສະພາແຫ່ງຊາດຈາກບັນດາລັດຖະສະພາທີ່ເປັນສະມາຊິກໄອປາ, ຜູ້ຕາງໜ້າຈາກອົງການຜົນກະທົບຂອງສົງຄາມຕໍ່ຄວາມກ້າວໜ້າຂອງແມ່ຍິງ ໃນວາລະສັນຕິພາບ ແລະ ຄວາມປອດໄພ (AVI), ຜູ້ຕາງໜ້າຈາກສູນລັດຖະສະພາອາຊີ PCAsia ແລະ ກອງເລຂາໄອປາ.
ຈຸດປະສົງຂອງກອງປະຊຸມຄັ້ງນີ້ ແມ່ນເພື່ອຮັບຟັງການນໍາສະເໜີບົດກ່ຽວກັບຜົນກະທົບຂອງພະຍາດໂຄວິດ-19 ຕໍ່ສິດທິ ແລະ ສຸຂະພາບຂອງແມ່ຍິງ ແລະ ປືກສາຫາລືບົດບາດຂອງລັດຖະສະພາໃນການສົ່ງເສີມຄວາມສະເໝີພາບຍິງ-ຊາຍໃນການໂຕ້ຕອບ ແລະ ແກ້ໄຂການແຜ່ລະບາດຂອງພະຍາດໂຄວິດ-19; ຮັບຟັງການສະເໜີບົດກ່ຽວກັບຜົນກະທົບຈາກຂໍ້ຂັດແຍ່ງ ແລະ ສົງຄາມ ຕໍ່ວາລະການສົ່ງເສີມແມ່ຍິງ, ສັນຕິພາບ ແລະ ຄວາມໝັ້ນຄົງ, ພ້ອມທັງປືກສາຫາລືກ່ຽວກັບບົດບາດຂອງລັດຖະສະພາໃນວາລະສົ່ງເສີມແມ່ຍິງ, ສັນຕິພາບ ແລະ ຄວາມໝັ້ນຄົງ.
ພ້ອມກັນນັ້ນ, ຜູ້ແທນກອງປະຊຸມ ໄດ້ປຶກສາຫາລື ແລະ ແລກປຽນຂໍ້ມູນ-ຂ່າວສານ ເຊິ່ງກັນ ແລະ ກັນ ກ່ຽວກັບການພັດທະນາແນວທາງນະວັດຕະກໍາໄປສູ່ການຟື້ນຕົວແບບຍືນຍົງ ໂດຍຜ່ານການສ້າງຄວາມເຂັ້ມແຂງໃຫ້ແກ່ແມ່ຍິງ ແລະ ເດັກຍິງ, ຍົກໃຫ້ເຫັນເຖິງສິ່ງທ້າທາຍທີ່ເກີດຂຶ້ນຈາກຜົນກະທົບຈາກການແຜ່ລະບາດຂອງພະຍາດໂຄວິດ-19 ຕໍ່ຊີວິດການເປັນຢູ່ຂອງແມ່ຍິງ ແລະ ເດັກຍິງ, ຕີລາຄາມາດຕະການໂຕ້ຕອບ ແລະ ກົນໄກຂອງພາກພື້ນ, ແນວທາງສືບຕໍ່ຜັນຂະຫຍາຍວາລະການສົ່ງເສີມແມ່ຍິງ, ສັນຕິພາບ, ແລະ ຄວາມໝັ້ນຄົງ ຕາມມະຕິເລກທີ 1325 ເຊິ່ງໄດ້ມີການລິເລີ່ມໂດຍສະພາຄວາມໝັ້ນຄົງສະຫະປະຊາຊາດ ໃນປີ 2000 ແລະ ເລີ່ມດຳເນີນບັນດານະໂຍບາຍເພື່ອປະຕິບັດຖະແຫຼງການຮ່ວມກ່ຽວກັບວາລະການສົ່ງເສີມແມ່ຍິງ, ສັນຕິພາບ, ຄວາມໝັ້ນຄົງໃນອາຊຽນ, ຄົ້ນຄວ້າວິທີການມີສ່ວນຮ່ວມຂອງແມ່ຍິງຢ່າງສະເໝີພາບໃນດ້ານການເມືອງ ລວມທັງການເພີ່ມຈຳນວນສະມາຊິກສະພາເພດຍິງເຂົ້າຮ່ວມກອງປະຊຸມສະມັດຊາໃຫຍ່ AIPA, ເພື່ອຮັບປະກັນໃຫ້ແກ່ການດຳເນີນກອງປະຊຸມລັດຖະສະພາເພດຍິງ (WAIPA) ເຊິ່ງຈະຈັດຂຶ້ນໃນກອງປະຊຸມສະມັດຊາໃຫຍ່ໄອປາ ຄັ້ງທີ 43 ໃນເດືອນພະຈິກ 2022 ນີ້.